આઝાદે થોડા ફેરફારો સાથે યોજનાને મંજૂર કરી. તખતો તૈયાર થયો. જાતે સ્થળતપાસ કરી. જેલ, મેદાન, જેલ ઑફિસ, પોલીસબળ, સંત્રીઓની સંખ્યા અને કોર્ટમાં લઈ જવાનો સમય. દુર્ગાભાભીની આંખોમાં તેજ હતું, પ્યારા ભાઈ ભગતની મુક્તિ માટે સદૈવ જીવન સંગાથી પતિ ભગવતીચરણની યોજના! અને પોતાના સહિતની તમામ સામેલગીરી. ભગવતીચરણ, સુખદેવ રાજ અને વૈશંપાયન પોતાની સાઇકલો પર ઘરેથી નીકળ્યા. દુર્ગાભાભીએ તિલક કર્યું, સુશીલા દીદીએ કંકુચોખા- હમણાં બધા પાછા ફરશે! વિસ્ફોટ સામગ્રી તૈયાર હશે ને થોડાક દિવસ પછી-ક્રાંતિનાં સપનાં પણ કેવાં દિવ્ય-ભવ્ય હોય છે!